Битолско настъпление
Битолското настъпление е съюзническа военна операция през 1916 година против Централните сили по време на Първата световна война. Целта е да се излезе от задънената улица на Солунския фронт чрез принуждаване България да капитулира и освободи натиска върху Румъния. Офанзивата приема формата на голяма битка, която трае три месеца и завършва с превземането на Битоля. На средна дълбочина от 50 km Първа българска армия, а от края на септември 11-а германска армия, водят шест битки и са принудени да отстъпят пет пъти.